नई दिल्ली के राम लीला मैदान पर रविवार ४ नवम्बर को हुई कांग्रेस की महारैली को लेकर कार्यकर्ताओं के उत्साह और मीडिया की सुर्खियां बनने के बाद बुधवार ७ नवम्बर को कांग्रेस अध्यक्ष सोनिया गांधी ने अपने निर्वाचन क्षेत्र रायबरेली में निर्माणाधीन रेल कोच फैक्ट्री का विधिवत उदघाटन किया। गौरतलब है कि सन २००६ के रेल बजट में देश के तीसरे कोच कारखाने को रायबरेली में लगाने की घोषणा हुई थी। इसके साथ ही कांग्रेस की ओर से यह संकेत देने की कोशिश की गई है कि अब आने वाले डेढ़ साल वह अपने साढ़े आठ साल के कार्यकाल में खुद पर लगे दागों को धोने का प्रयास करेगी। खासकर पार्टी के अजेय गढ़ माने जाने वाले क्षेत्र उसकी प्राथमिकता में हैं। यही वजह है कि सोनिया गांधी के रायबरेली दौरे में उनके साथ कांग्रेस महासचिव राहुल गांधी, प्रियंका गांधी समेत तीन केंद्रीय मंत्री शामिल थे। जहां तक बात राहुल गांधी के निर्वाचन क्षेत्र की है तो अमेठी में कांग्रेसी किला दरकने की आहट तो तभी सुनाई दे गई थी जब इस वर्ष हुए उत्तरप्रदेश विधानसभा चुनाव में अमेठी की १० में से ८ विधानसभा सीटों पर कांग्रेस प्रत्याशियों की हार हुई थी। रायबरेली-अमेठी से लगा सुल्तानपुर भी कांग्रेस के लिहाज से काफी अहम है और गांधी-नेहरु परिवार की राजनीतिक विरासत को सहेजने बाबत उसके विश्वासपात्र कई लोगों यहां मौजूद हैं। हाल ही में ऐसे कयास लगाए जा रहे थे कि २०१४ के लोकसभा चुनाव में प्रियंका गांधी सुल्तानपुर से चुनाव लड़ सकती हैं किन्तु सोनिया द्वारा रायबरेली की जनता की परेशानियों और उनके उन्मूलन हेतु प्रियंका का दरबार लगाए जाने की शुरुआत कर एक नई बहस को जन्म दे दिया है। अब राजनीतिक हलकों में यह सवाल प्रमुखता से उठ रहा है कि क्या प्रियंका अपनी मां सोनिया की राजनीतिक विरासत को संभालने के लिए तैयार हो रही है? ऐसा इसलिए भी है क्योंकि प्रियंका ने हमेशा से ही सक्रिय राजनीति में शामिल होने से इंकार किया है। खैर रायबरेली और उसके आसपास के संसदीय क्षेत्र हमेशा से ही कांग्रेस के लिए अहम रहे हैं और यदि वहां पार्टी का किला दरकता है तो यह सोनिया गांधी की निजी हार होगी। शायद इसीलिए चेहरा बदलने की कवायद के तहत सोनिया ने अपने क्षेत्र विशेष को चुना है।